








ДО
БЛИЗКИТЕ НА 
ТЕАТРАЛНАТА ЛЕГЕНДА
ПРОФ. ЮЛИЯ ОГНЯНОВА

УВАЖАЕМИ БЛИЗКИ И ПРИЯТЕЛИ,

Скърбя дълбоко за голямата загуба. Светът ни обедня с едно талантливо и мъдро присъствие - една от най-обичаните български режисьорки – Юлия Огнянова.
Изгубихме не само творец и Учител, но и благороден и достоен човек, устоял на превратностите на времето. Нейният голям талант ще остави трайна следа в българския театър и ще продължи да живее чрез делото на многобройните й ученици, сред които са режисьорите Теди Москов и Александър Морфов, актьорите Мая Новоселска, Васил Василев-Зуека, Кръстю Лафазанов, Мария Сапунджиева...
Проф. Огнянова бе благословена със завидна човешка и творческа съдба. Завършила театрознание в Москва, тя посвети творческия си потенциал на режисурата и преподавателската дейност. Започнала  режисьорската си кариера като част от легендарната „бургаска четворка” през 50-те години, работила в театър „Трудов фронт”, „Театър 199”, Родопския драматичен театър в Смолян и Сатиричния театър, за нея с най-пълна сила може да се каже, че правеше театър така, както дишаше – естествено, с лекота, с въображение и безгранична любов. 
Тя ни научи, че най-истинският, най-живият театър, е театърът на импровизацията. Създаде истински шедьоври на театралната сцена и около нея винаги се събираха кръгове от съмишленици. За нея сцената беше живот, призвание и духовна мисия. 
Сред многобройните й награди, сред които „Аскеер” за цялостно творчество, „Икар” на Съюза на артистите в България за цялостен творчески принос към развитието на българския театър, наградата на Столична община за постижения в областта на културата, орден „Стара планина” първа степен за изключително големите й заслуги към България в областта на културата, бе и най-високото отличие – уважението и обичта на публиката. 
               
ДЪЛБОК ПОКЛОН ПРЕД СВЕТЛАТА Й ПАМЕТ !

